<p>দীর্ঘ ছয় বছর পর ফুঁসে উঠা মিসরের তরুণদের দমাতে অনির্দিষ্টকালের জন্য তাহরির স্কয়ার বন্ধ করে দিলেন দেশটির প্রেসিডেন্ট আব্দেল আল ফাত্তাহ সিসি। গতকাল শুক্রবার তাহরির স্কয়ারে প্রবেশের সব বন্ধ করে দেয়া হয়।</p>
<p>২০১১ সালে আরব বসন্তের সময় এই চত্ত্বরেই হাজার হাজার মানুষ সাবেক প্রেসিডেন্ট হোসনি মোবারককে ক্ষমতাচ্যুতের জন্য বিক্ষোভ করে।</p>
<p>গত সপ্তাহে কঠোর আন্দোলনের পর আইন-শৃঙ্খলা বাহিনীর সাথে বিক্ষোভকারীদের দফায় দফায় সংঘর্ষ হয়। একদিনই গ্রেফতার করা হয় কয়েক শ' জনকে। আর সপ্তাহজুড়ে গ্রেফতারকৃতের সংখ্যা দুই হাজারের বেশি বলে জানিয়েছেন আইনজীবীরা। তবে সরকারি প্রসিকিউটররা দাবি করেছেন, গ্রেফতারকৃতদের সংখ্যা সহস্রাধিক।</p>
<p>শুক্রবার দাঙ্গা পুলিশ তাহরির স্কয়ারের প্রবেশ পথগুলোতে ব্যারিকেড দিয়ে দেয়। সাবওয়েগুলোও বন্ধ করে দেয়া হয়। তবে দেশের অন্যান্য স্থানে ব্যাপক বিক্ষোভ হয়েছে। গ্রেফতার করা হয় অনেককে। বন্ধ করে দেয়া হয় ফেসবুক, টুইটারসহ সামাজিক যোগাযোগমাধ্যমগুলো। বিক্ষোভ দমনে পুলিশের পাশাপাশি সেনাবাহিনী মোতায়েন করা হয়েছে।</p>
<p>জাতিসঙ্ঘ সাধারণ পরিষদের ৭৪তম অধিবেশনে অংশ নিতে যুক্তরাষ্ট্রে সপ্তাহব্যাপী সফর শেষে গতকাল সকালে দেশে ফিরেন প্রেসিডেন্ট সিসি। ফিরে সাধারণ জনগণের উদ্দেশ্যে বলেন, সেনাবাহিনীসহ নিরাপত্তাবাহিনীর সদস্যরা কঠোর নিরাপত্তাব্যবস্থা গ্রহণ করেছেন। উদ্বিগ্ন হওয়ার কোনো কারণ নেই।</p>