<div class="mainContent">
<div class="divContainer">
<div class="colLeft">
<div class="content">
<div class="postDetails">
<div class="postBody">
<p style="text-align: justify;">১১ দফা দাবি নিয়ে ক্রিকেটারদের ডাকা ধর্মঘট আর বিসিবি সভাপতির সংবাদ সম্মেলনের পর উত্তপ্ত ক্রিকেটাঙ্গন। কারণ দাবী না মানা পর্যন্ত সব ধরনের ক্রিকেট কার্যক্রম বর্জনের ঘোষণা দিয়েছেন ক্রিকেটাররা। পরিস্থিতির সামাল দিতে গতকাল দুপুরে প্রধানমন্ত্রী শেখ হাসিনার সাথে সাক্ষাৎ করেছেন ক্রিকেট বোর্ডের সভাপতি নাজমুল হাসান পাপন। এ সময় বিসিবি সভাপতির সঙ্গে উপস্থিত ছিলেন সাবেক অধিনায়ক, বর্তমানে বিসিবি পরিচালক এবং ক্রিকেটার্স ওয়েলফেয়ার অ্যাসোসিয়েশন অব বাংলাদেশের (কোয়াব) সভাপতি নাঈমুর রহমান দুর্জন। এদিকে ১১ দফা দাবিতে আন্দোলনে নামলেও গতকাল সন্ধ্যা ৬টায় গুলশানের সিক্স সিজন্স হোটেলে বৈঠকে বসে আন্দোলনকারী ক্রিকেটাররা। সেখানেই সংবাদ সম্মেলনে আরও দুটি বাড়িয়ে ১৩ দফা দাবির কথার শুনিয়েছেন ক্রিকেটাররা। যোগ হওয়া নতুন দুটি দাবির একটি হলো বোর্ডের রাজস্বের ভাগ দিতে হবে ক্রিকেটারদের এবং নারী ক্রিকেট দলকেও দিতে হবে ন্যায্য ভাগ। তাদের পক্ষে দাবিগুলো উপস্থাপন করেন সুপ্রিম কোর্টের আইনজীবী ব্যারিস্টার মোস্তাফিজুর রহমান। ক্রিকেটারদের নিয়োগ করা এই আইনজীবী সংবাদ সম্মেলনে জানিয়েছেন, তারা ১৩ দফা-সংম্বলিত চিঠি পাঠিয়েছে বিসিবির কাছে। বিকেলের দিকেই বিসিবির কাছে চিঠি পাঠিয়েছেন, ডাক ও কুরিয়ার যোগে এবং ই-মেইলের মাধ্যমে। সংবাদ সম্মেলনে সাকিব আল হাসান জানিয়েছেন, &lsquo;বিসিবির সঙ্গে আলোচনায় বসবেন। খুব দ্রুতই আমরা তাদের (বিসিবি) কাছে যাব।&rsquo; সংবাদ সম্মেলনের পর দ্বিতীয় দফা বৈঠক করে ক্রিকেটাররা গতকাল রাতেই বিসিবির কর্মকর্তাদের সাথে আলোচনায় বসার সিদ্ধান্ত নেন। সিদ্ধান্ত মোতাবেক ক্রিকেটাররা শুলশান থেকে ক্রিকেট বোর্ডে পৌঁছান। যেখানে আগে থেকেই উপস্থিত ছিলেন বিসিবি সভাপতি নাজমুল হাসান পাপনসহ বোর্ড কর্মকর্তারা। শেষ খবর পাওয়া পর্যন্ত (রাত সাড়ে নয়টায়) বিসিবি কর্মকর্তা-ক্রিকেটারদের গুরুত্বপূর্ণ বৈঠকের প্রস্তুতি চলছিল।<br />প্রধানমন্ত্রীর সঙ্গে সাক্ষাৎ করে বিসিবি সভাপতি পুরো পরিস্থিতি বর্ণনা করেন। এর আগের দিন সকালে প্রধানমন্ত্রীর সঙ্গে সাক্ষাৎ করেছেন ওয়ানডে অধিনায়ক এবং জাতীয় সংসদ সদস্য মাশরাফি বিন মর্তুজা। সঙ্কট নিরসনে ওয়ানয়ে অধিনায়ক মাশরাফি বিন মর্তুজাকে ডেকে নেন প্রধানমন্ত্রী। মাশরাফিকে তিনি দায়িত্ব দেন মধ্যস্থতা করার জন্য। প্রধানমন্ত্রীর সঙ্গে সাক্ষাৎ করে বিকেল ৩টায় গণভবন থেকে বের হয়ে আসেন বিসিবি সভাপতি। এ সময় তিনি সাংবাদিকদের বলেন, &lsquo;আমরা খেলোয়াড়দের সব দাবি-দাওয়া মেনে নেয়ার জন্য প্রস্তুত আছি।&rsquo; আমরা বলছি, সবগুলো দাবি মানার মতো, এটা কোনো সমস্যাই না। আসলেই শেষ। তারপরও আমরা যোগাযোগ করছি, তারা ফোন ধরছে না। ওরা কোনো যোগাযোগ করছে না। তাহলে করবটা কী বলেন?&rsquo; প্রধানমন্ত্রীর সঙ্গে সাক্ষাতের বিষয়ে বিসিবি সভাপতি বলেন, &lsquo;উনি তো সবই জানেন। গত পরশুদিনও উনার সাথে ছিলাম। আগের দিন সকালে মাশরাফি এসেছিল। এখন আমি উনাকে জাস্ট জানাতে আসলাম আপডেট।&rsquo; প্রধানমন্ত্রীর সঙ্গে দেখা করার পর ক্রিকেটারদের সঙ্গে আলোচনায় আগ্রহ দেখিয়ে তিনি বলেন, &lsquo;আমরা আবার তাদের ডেকেছি। আমরা যেহেতু কন্টাক্ট করে পারছি না। সেহেতু আমাদের সিইও তাদের মিডিয়ার মাধ্যমে জানিয়েছে হোয়াট টু ডু। আমরা জানিয়েছি, তারা যেন আমাদের সাথে বসে যে কোনো সময়।&rsquo; আলোচনার বিষয়বস্তু নিয়ে তিনি বলেন, &lsquo;এখানে সমাধান তো দেওয়াই। আমি তো কালকেই বললাম, ওদের কোন দাবিটা আছে? এখানে এমন কোনো দাবি নেই যে- যেটা মানা যাবে না। দাবি নিয়ে আসলেই সাথে সাথে শেষ। ওদের আসতে হবে তো।&rsquo; বিসিবি সভাপতি মনে করেন, ধর্মঘট থেকে সরে না আসলে ভারত সফরটা সঙ্কটের মুখে পড়ে যাবে। তিনি বলেন, &lsquo;ওরা কি এই জিনিসটা বোঝে না যে, এই ট্যুরটায় গেলাম না, তাতে কী হবে? বাংলাদেশ যদি স্যাংশনে পড়ে! খেলা বন্ধ হয় এক বছরের জন্য তাতে খেলোয়াড়দের কী লাভ? জিনিসটা তো খেলোয়াড়দের আগে বুঝতে হবে।&rsquo; তিনি মনে করেন, এ আন্দোলনে অন্য কোনো কারণ থাকতে পারে। তিনি বলেন,&lsquo;এরকম একটা গুরুত্বপূর্ণ টুর্নামেন্টের আগে এই ধরনের সিদ্ধান্ত কেউ নিতে পারে। আমার ধারণা, বেশিরভাগ প্লেয়াারই হয়ত জানে না। এটার মধ্যে ডেফিনেটলি একটা ষড়যন্ত্র আছে, তাতে কোনো সন্দেহ নেই। কারও কাছে কিছু না বলে খেলা বন্ধ করবে কেন? এটা তো ক্রিকেটকে ধ্বংস করার ষড়যন্ত্র। এটা তো হতে পারে না। যে কেউ বোঝার কথা। কোনো দাবি না দিয়ে আগে খেলা বন্ধ! এটা তো হতে পারে না। এটা পৃথিবীর কোথাও নেই। এটার মধ্যে নিশ্চয়ই কোনো একটা ব্যাপার আছে।&rsquo; এদিকে বিসিবি পরিচালক জালাল ইউনুস জানিয়েছেন, &lsquo;সভাপতি নাজমুল হাসান পাপন আর পরিচালক নাঈমুর রহমান দুর্জয় প্রধানমন্ত্রীর সাথে দেখা করেছেন। প্রধানমন্ত্রী শেখ হাসিনা ক্রিকেটার ও বোর্ডের দূরত্ব কমানোর নির্দেশ দিয়েছেন। তিনি সাকিবকেও মাঠে ফেরার বার্তা দিয়েছেন।&rsquo; তারা এখন ক্রিকেটারদের অপেক্ষায়। বিসিবি সভাপতিসহ অন্য পরিচালকদের অনেকেই এখন অধীর আগ্রহে ক্রিকেটারদের জন্য অপেক্ষা করছেন। ক্রিকেটাররা আসলেই তাদের সাথে কথা বলবেন।&rsquo; এদিকে বিসিবি সিইও নিজামউদ্দীন চৌধুরী সুজন জানিয়েছেন, তামিম ইকবালের সাথে তার কথা হয়েছে। তামিম জানিয়েছেন, ক্রিকেটাররা নিজেদের মধ্যে কথা বলে তারপর বোর্ডকে জানাবেন। প্রধানমন্ত্রীর সঙ্গে আলোচনা শেষে বেলা সাড়ে ৩টার দিকে বিসিবিতে আসেন বিসিবি সভাপতি নাজমুল হাসান ও নাঈমুর রহমান দুর্জয়। এ সময় সাংবাদিকদের এই আলোচনার বিষয়টি জানান নাঈমুর রহমান দুর্জয়। তিনি বলেন, &lsquo;প্রধানমন্ত্রীর সঙ্গে কথা হয়েছে। এ বিষয়ে আলোচনাও হয়েছে।&rsquo; তবে এর বাইরে বিস্তারিত কিছু জানাননি দুর্জয়। এদিকে ১১ দফা দাবিতে আন্দোলনে নামলেও গতকাল সংবাদ সম্মেলনে আরও দুটি বাড়িয়ে ১৩ দফা দাবির কথার শুনিয়েছেন ক্রিকেটাররা। তাদের পক্ষে দাবিগুলো উপস্থাপন করেন সুপ্রিম কোর্টের আইনজীবী ব্যারিস্টার মোস্তাফিজুর রহমান। ক্রিকেটারদের নিয়োগ করা এই আইনজীবী সংবাদ সম্মেলনে জানিয়েছেন, তারা ১৩ দফা-সংম্বলিত চিঠি পাঠিয়েছে বিসিবির কাছে। ১১ দফা দাবির সাথে আরো দুটি দাবী যোগ হয়েছে। দাবী দুটি হলো- ক্রিকেটের ব্যবস্থাপনায় আমরা স্বচ্ছতা চাই। এর একটা ভাগ আমরা চাই ও বাংলাদেশের নারী ক্রিকেট দল ভালো করছে। নারীদের ক্ষেত্রেও তাদের ন্যায্য হিসাব দিতে হবে। সাকিব আল হাসান জানিয়েছেন, বিসিবির সঙ্গে আলোচনায় বসবেন তারা। বিসিবির সঙ্গে খেলোয়াড়দের কোনও দূরত্ব নেই বলেও মন্তব্য করেছেন টেস্ট ও টি-টোয়েন্টি অধিনায়ক। গুলশানের সংবাদ সম্মেলনে তিনি বলেন, &lsquo;সিদ্ধান্ত নিলে সবাই মিলেই নিতে হবে। সবাই মিলে সিদ্ধান্ত নিতেই দেড় দিন সময় নিয়েছি আমরা। আমরা অবশ্যই যাবো (বিসিবিতে)। আমরা কেউ কারও থেকে দূরে নই। আমরা এখন আলোচনা করে সিদ্ধান্ত নেবো। আশা করি খুব দ্রুতই আমরা তাদের (বিসিবি) কাছে যাব।&rsquo;<br />ক্রিকেটারদের দেয়া ১৩ দফা : আগের ১১ দফায় কিছুটা পরিবর্তন এনে আরও দুটি দাবি যোগ করেছেন তারা। দাবিগুলো হলো-<br />১. কোয়াবের কোনও কার্যক্রম না থাকায় বর্তমান কমিটিকে অবিলম্বে বিলুপ্ত করতে হবে। একইসঙ্গে কমিটির সভাপতি ও সাধারণ সম্পাদককে পদত্যাগ করতে হবে।<br />২. ঢাকা প্রিমিয়ার লিগ আগের মতো আয়োজন করতে হবে। নিজেদের মতো করে আয়োজন করতে হবে।<br />৩. এ বছর না হলেও পরের বছর থেকে আগের মতো বিপিএল আয়োজন করতে হবে। স্থানীয় ক্রিকেটারদের ভিত্তিমূল্য বাড়াতে হবে।<br />৪. প্রথম শ্রেণির ম্যাচ ফি ১ লাখ করতে হবে। গোটা বছর কোচ-ফিজিও দিতে হবে। জাতীয় ক্রিকেট লিগে প্রতি বিভাগে অনুশীলনের ব্যবস্থা করতে হবে।<br />৫. ঘরোয়া ক্রিকেটে ভালো মানের বল দিতে হবে। ডিএ ১৫০০ টাকায় কিছু হয় না; তাই বাড়াতে হবে। ট্রাভেলে বিমানের ব্যবস্থা করতে হবে এবং ভালো মানের হোটেল হতে হবে।<br />৬. চুক্তিভুক্ত ক্রিকেটারের সংখ্যা ও বেতন বাড়াতে হবে।<br />৭. দেশি সব স্টাফের বেতন বাড়াতে হবে। কোচ থেকে গ্রাউন্ডস ও আম্পায়ার, সবার বেতন বাড়াতে হবে।<br />৮. ঘরোয়া ওয়ানডে বাড়াতে হবে। বিপিএলের আগে আরেকটি টি-টোয়েন্টির টুর্নামেন্টের আয়োজন করতে হবে।<br />৯. ঘরোয়া ক্যালেন্ডার নির্দিষ্ট করতে হবে।<br />১০. বিপিএলের পাওনা টাকা সময়ের মধ্যে দিতে হবে।<br />১১. ফ্র্যাঞ্চাইজি লিগ দুটোর বেশি খেলা যাবে না, এই নিয়ম তুলে দিতে হবে। সুযোগ থাকলে সবাই খেলবে।<br />১২. ক্রিকেটের ব্যবস্থাপনায় আমরা স্বচ্ছতা চাই। এর একটা ভাগ আমরা চাই।<br />১৩. বাংলাদেশের নারী ক্রিকেট দল ভালো করছে। নারীদের ক্ষেত্রেও তাদের ন্যায্য হিসাব দিতে হবে।</p>
</div>
</div>
</div>
</div>
</div>
</div>