<p>তারেক রহমানের আয়ের উৎস ক্যাসিনো ব&zwnj;লে মন্তব্য ক&zwnj;রে&zwnj;ছেন আওয়ামী লীগের সভাপতিমণ্ডলীর সদস্য বেগম মতিয়া চৌধুরী। শনিবার দুপু&zwnj;রে রাজধানীর ইঞ্জিনিয়ার্স ইনস্টিটিউশনের সেমিনার কক্ষে প্রধানমন্ত্রী শেখ হাসিনার ৭৩তম জন্মদিন উপলক্ষে দুঃস্থ অসহায় ও সুবিধা বঞ্চিতদের মাঝে সেলাই মেশিন বিতরণ অনুষ্ঠানে তিনি এসব কথা বলেন। আওয়ামী লীগের ত্রাণ ও সমাজকল্যাণ উপ-কমিটি এ অনুষ্ঠানের আয়োজন করে।</p>
<p>ম&zwnj;তিয়া ব&zwnj;লেন, লন্ডনে নানান ধরণের অপকর্মের টাকা ঢাকার (গোপন করার) একটা সুবিধা আছে। সেই সুবিধা নিয়েছে তারেক রহমান। লন্ডনে ইমকাম ট্যাক্সের (আয়কর) ফাইলে নানান ধরণের অপকর্মের টাকার উৎস ক্যাসিনো বলে চালিয়ে দিয়েছেন তারেক রহমান।</p>
<p>তিনি বলেন, জাতির পিতা বঙ্গবন্ধু শেখ মুজিবুর রহমান বাংলার মানুষের জন্য জীবন দিয়ে গেছেন। শেখ হাসিনা বাংলার মানুষের ভবিষ্যত উন্নয়নে কাজ করে যাচ্ছেন। এসময় বিএনপির সমালোচনা করে মতিয়া বলেন, বিএনপির নেতারা কোন মুখে বলেন ক্যাসিনো আওয়ামী লীগের সংস্কৃতি।</p>
<p>মতিয়া চৌধুরী বলেন, একই সঙ্গে জিয়াউর রহমান যে কলম দিয়ে সংবিধানে বিসমিল্লাহ লেখেন, সেই কলম দিয়েই আবার দেশে মদ-জুয়া, হাউজির লাইসেন্স দেয়। বঙ্গবন্ধু ১০ জানুয়ারি দেশে ফিরে মদ-জুয়া নিষিদ্ধ করেছিলেন। দেশে মদের বারও ছিলো না। এগুলো বিএনপির সংস্কৃতি।</p>
<p>অনুষ্ঠানে আওয়ামী লীগের যুগ্ম-সাধারণ সম্পাদক মাহবুব উল আলম হানিফ বলেন, দুর্নীতি, অনিয়ম, অপকর্ম করে কেউ ছাড় পাবে না। সে আওয়ামী লীগ বা বিএনপি যেই হোক না কেন। বিএনপিই দেশে সর্বপ্রথম ক্যাসিনো-জুয়া চালু করেছিলো। যে স্বপ্ন নিয়ে দেশ স্বাধীন হয়েছিলো, বঙ্গবন্ধুকে হত্যার মাধ্যমে তা ধ্বংস করে জিয়াউর রহমান। জিয়াউর রহমান মুক্তিযুদ্ধের পক্ষের শক্তিকে ধ্বংস করায় লিপ্ত ছিলেন।</p>
<p>তিনি বলেন, বাংলাদেশের সেই স্বপ্ন বাস্তবায়ন করে যাচ্ছেন শেখ হাসিনা। প্রধানমন্ত্রী শেখ হাসিনা আন্তর্জাতিক অঙ্গনে ৩৬টির বেশি পুরস্কার পেয়েছেন। এর সবই তার সততা ও কর্মের ফসল।</p>
<p>মাহবুবুল আলম হানিফ বলেন, আজকে ক্যাসিনো নিয়ে বিএনপি মিথ্যাচার করছে। আওয়ামী লীগ সরকারের ওপরে দোষ চাপিয়ে মিথ্যাচার করছে। ক্যাসিনের সাথে যারাই জড়িত তাদেরকে আইনের আওতায় এনে বিচার করা হবে। শেখ হাসিনা অপরাধের বিরুদ্ধে কঠোর অবস্থান নিয়েছেন। শেখ হাসিনার নেতৃত্ব সন্ত্রাসীরদের নির্মূল করা হচ্ছে।</p>
<p>ত্রাণ ও সমাজ কল্যাণ উপকমিটির চেয়ারম্যান এ এফএম ফখরুল ইসলাম মুন্সির সভাপতিত্বে অনুষ্ঠানে উপস্থিত ছিলেন আওয়ামী লীগের যুগ্ম-সাধারণ সম্পাদক মাহাবুবউল আলম হানিফ, জাহাঙ্গীর কবির নানক, আব্দুর রহমান, সাংগঠনিক সম্পাদক বিএম মোজাম্মেল হক, আ ফ ম বাহাউদ্দীন নাছিম, ত্রাণ ও সমাজ কল্যাণ সম্পাদক সুজিত নন্দি রায় প্রমুখ।</p>
<p>অনুষ্ঠানে প্রধানমন্ত্রী শেখ হাসিনার দীর্ঘায়ু কামনা করে বিশেষ দোয়া ও মোনাজাত করা হয়। অনুষ্ঠান শেষে দুঃস্থ ও অসচ্ছল নারীদের মাঝে ৭৩টি সেলাই মেশিন বিতরণ করা হয়।</p>