<p>ভবিষ্যতে কোচিং পেশায় আসার ইচ্ছে পোষণ করেছেন পাকিস্তান ক্রিকেটের তারকা অলরাউন্ডার শহীদ আফ্রিদি। বর্ষীয়ান এ অলরাউন্ডারের দৃঢ় বিশ্বাস তরুণ খেলোয়াড়দের মানোন্নয়নে তাদের মানসিক অবস্থার উন্নতিতে সাহায্য করতে পারবেন তিনি।</p>
<p>গালফ নিউজিকে আফ্রিদি বলেন, &lsquo;আমি অনূর্ধ্ব ১৮/১৯ বছর বয়সী তরুণ ক্রিকেটারদের কোচিং করাতে চাই। এ বয়সে তাদের কোচিং প্রয়োজন। খেলার কঠিন সময়ে চাপের মধ্যে কিভাবে সাহসী সিদ্ধান্ত নিয়েছি তরুণ ক্রিকেটারদের সে সকল বিষয়ে আমি আমার গল্প বললে এটা কেবল তাদের উদ্বুদ্ধই করবে না, তা থেকে তারা নতুন অনেক কিছুই শিখতে পারবে যা একজন ভাল ক্রিকেটার হতে তাদেরকে সাহায্য করবে।</p>
<p>তবে পাকিস্তান জাতীয় দলের কোচ হওয়ার কোন সম্ভাবনা নাকচ করে দেন ৪১ বছর বয়সী আফ্রিদি। তিনি বলেন, &lsquo;জাতীয় দলের কোচ হওয়ার ধৈর্য্য আমার নেই। অধিকন্তু যেহেতু আমি ফিট আছি তাই এখন আমার নজর ক্রিকেট খেলায় এবং দলের হয়ে নিজের সেরাটা উজার করে দেয়া।&rsquo;</p>
<p>পাকিস্তান জাতীয় দলের সেট আপে পরিবর্তন আনতে নব নিযুক্ত কোচ মিসবাহ উল হকের সময়ের প্রয়োজন বলেও বিশ্বাস করেন আফ্রিদি।<br />তিনি বলেন, &lsquo;মিসবাহর এখন অনেক দায়িত্ব এবং তাকে কাজ দেখাতে হবে। দলকে ঠিক জায়গায় আনতে তার কমপক্ষে তিন বছর সময় প্রয়োজন।&rsquo;</p>