<div class="news-content">
<p style="text-align: justify;">মার্কিন যুক্তরাষ্ট্রের নিউইয়র্কে অবিভক্ত ঢাকা সিটি কর্পোরেশনের সাবেক মেয়র ও বিএনপির ভাইস চেয়ারম্যান বীর মুক্তিযোদ্ধা সাদেক হোসেন খোকার প্রথম জানাজা সম্পন্ন হয়েছে। বাংলাদেশ সময় মঙ্গলবার সকাল সাড়ে ৮টায় জ্যামাইকা মুসলিম সেন্টার মসজিদে তার প্রথম জানাজা সম্পন্ন হয়। জানাজায় বিএনপি ও আওয়ামী লীগ নেতাকর্মী, যুক্তরাষ্ট্রের বাংলাদেশ দূতাবাসের কর্মকর্তারাসহ যুক্তরাষ্ট্রে অবস্থিত সর্বস্তরে বাংলাদেশীরা অংশ নিয়েছেন।</p>
<p style="text-align: justify;">জানাজা শেষে সাদেক হোসেন খোকাকে গার্ড অব অনার দেন মুক্তিযোদ্ধারা। যুক্তরাষ্ট্রের স্থানীয় সময় মঙ্গলবার সকালে সাদেক হোসেন খোকার লাশ নিয়ে ঢাকার উদ্দেশ্য যাত্রা করবেন পরিবারের সদস্যরা। এসময় পরিবারের সদস্যদের পাশাপাশি সাথে থাকবেন ঢাকা মহানগর বিএনপির সাবেক সাধারণ সম্পাদক ও চেয়ারপার্সনের উপদেষ্টা কাউন্সিলের সদস্য আব্দুস সালাম।</p>
<p style="text-align: justify;">এদিকে মঙ্গলবার সকালে বিএনপি চেয়ারপারসনের কার্যালয়ের গণমাধ্যম শাখার কর্মকর্তা শায়রুল কবির খান প্রবাসী মার্কিন নেতাদের বরাত দিয়ে জানান, নিউইয়র্কে সাদেক হোসেন খোকার প্রথম জানাজায় আওয়ামী লীগ, বিএনপিসহ প্রবাসী বাঙালী ও দূতাবাসের কর্মকর্তারা অংশ নেন। সেখানে স্থানীয় মুক্তিযোদ্ধারা একাত্তরের গেরিলা বাহিনীর এই সদস্যকে &lsquo;গার্ড অব অনার&rsquo; প্রদান করেন।</p>
<p style="text-align: justify;">এদিকে সাদেক হোসেন খোকার লাশ আগামী বৃহস্পতিবার দেশে ফিরবে বলে ইতোমধ্যেই দলের পক্ষ থেকে জানানো হয়েছে। সেদিন সকাল ৮টা ১০ মিনিটে এমিরেটস এয়ারলাইনসের একটি ফ্লাইটে খোকার লাশ ঢাকায় পৌঁছাবে। একইসাথে বৃহস্পতিবার তার পুরো পরিবার দেশে ফিরবেন।</p>
<p style="text-align: justify;">উল্লেখ্য, নিউইয়র্কের ম্যানহাটনের মেমোরিয়াল স্লোয়ান ক্যাটারিং ক্যান্সার সেন্টারে চিকিৎসাধীন থাকা অবস্থায় বাংলাদেশ সময় সোমবার বেলা ১টা ৫০ মিনিটে (নিউইয়র্কের স্থানীয় সময় রাত ২টা ৫০ মিনিটে) শেষ নিঃশ্বাস ত্যাগ করেন বীর মুক্তিযোদ্ধা সাদেক হোসেন খোকা।</p>
</div>
<div class="row">
<div class="col-md-12" style="text-align: justify;">&nbsp;</div>
</div>
<div class="row">
<div class="col-md-12">&nbsp;</div>
</div>