<p>&nbsp;গত শুক্রবার ভোলায় আল্লাহ ও মুহাম্মদ (সা.)কে নিয়ে &lsquo;অবমাননাকর&rsquo; বক্তব্য ছড়ানোর পর সংঘর্ষে হতাহতের ঘটনায় অজ্ঞাতপরিচয় পাঁচ হাজার লোককে আসামী করে মামলা করেছে পুলিশ।&nbsp;এদিকে চারজন নিহতের প্রতিবাদে &lsquo;মুসলিম ঐক্য পরিষদের&rsquo; ব্যানারে গতকাল সোমবার যে সমাবেশ ডাকা হয়েছিল, অনুমতি না পাওয়ায় তা হয়নি বলে জানিয়েছেন আয়োজকদের অন্যতম নেতা মাওলানা মিজানুর রহমান।তবে রাজধানীসহ দেশের বিভিন্ন স্থানে এ হত্যাকান্ডের প্রতিবাদে বিক্ষোভ মিছিল অনুষ্ঠিত হয়েছে। এছাড়া দেশের প্রধান বিরোধী দল বিএনপি দেশব্যাপী বিক্ষোভের ডাক দিয়েছে। কর্মসূচি ঘোষণা করেছে হেফাজতে ইসলাম বাংলাদেশ।রোববার বেলা পৌনে ১১টা থেকে দুপুর ১টা পর্যন্ত উপজেলা সদরে দফায় দফায় সংঘর্ষে চারজন নিহত হন, আহত হন ১০ পুলিশ সদস্যসহ শতাধিক।<br />বোরহানউদ্দিন থানার ওসি এনামুল হক গণমাধ্যমকে বলেন, রোববারের ঘটনায় পুলিশ বাদী হয়ে একটি মামলা দায়ের করেছে। হত্যা, পুলিশের ওপর হামলা, বিশৃঙ্খলার অভিযোগে অজ্ঞাতপরিচয় চার থেকে পাঁচ হাজার লোককে আসামি করা হয়েছে সেখানে।এদিকে সোমবার বেলা ১১টার দিকে ভোলা প্রেসক্লাব চত্বরে জড়ো হয়ে বিক্ষোভ করেছেন মুসলিম ঐক্য পরিষদের নেতাকর্মীরা। সেখানে বিপুলসংখ্যক পুলিশ মোতায়েন করা হয়েছে। সমাবেশের অনুমতি না পেয়ে বেলা ১২টায় তারা ভোলা প্রেসক্লাবে সংবাদ সম্মেলন করেছেন। সংবাদ সম্মেলনে ৬ দফা দাবি আদায়ে ৭২ ঘন্টার আল্টিমেটাম দেয়া হয়।<br />সংবাদ সম্মেলনে সর্বদলীয় মুসলিম ঐক্য পরিষদ এর যুগ্ম আহ্বায়ক মিজানুর রহমান লিখিত বক্তব্যে বলেন, অনতিবিলম্বে ভোলা জেলা পুলিশ সুপার ও বোরহানউদ্দিন থানার ওসিকে প্রত্যাহার করতে হবে এবং তদন্ত সাপেক্ষে গুলীর হুকুমদাতা ও গুলীবর্ষণকারীদের আইনের আওতায় এনে শাস্তি দিতে হবে। আমাদের মহানবী (স.) ও মহান আল্লাহতায়ালা এবং ইসলাম নিয়ে ব্যাঙ্গ ও কটূক্তিকারী বিরুদ্ধে সর্বোচ্চ শাস্তির আইন করতে হবে। মহানবী (স.) ও আল্লাহতায়ালাকে নিয়ে ব্যাঙ্গ ও কটূক্তিকারী বিপ্লব চন্দ্র শুভকে সর্বোচ্চ শাস্তি ফাঁসি দিতে হবে। ভোলার বোরহানউদ্দিনে গতকালের সংঘর্ষে যারা শাহাদাত বরণ করেছেন তাদের পরিবারকে সর্ব্বোচ ক্ষতিপূরণ দিতে হবে। সরকারি খরচে আহতদের উন্নত চিকিৎসার ব্যবস্থা করতে হবে। গতকালের ঘটনায় গ্রেফতারকৃতদের নিংশর্ত মুক্তি দিতে হবে এবং কোন হয়রানিমূলক মামলা বা কাহাকেও গ্রেফতার করা যাবে না। তিনি আরো জানান আগামী ৭২ ঘন্টার মধ্যে এই দাবী মানা না হলে বৃহত্তর আন্দোলন এর ঘোষণা দেয়া হবে।<br />সাংবাদিক সম্মেলন উপস্থিত ছিলেন সর্বদলীয় ঐক্য পরিষদ এর আহ্বায়ক মাওলানা বশির উদ্দিন, সদস্যসচিব মাওলানা তাজউদ্দীন ফারুকী, ঐক্য পরিষদ নেতা মাওলানা তরিকুল ইসলাম প্রমুখ উপস্থিত ছিলেন।</p>