<p style="text-align: justify;">অলিগলির আড্ডা, টি-স্টল, সামাজিক ও রাজনৈতিক মঞ্চ ছাড়িয়ে সাকিব আল হাসানকে নিয়ে আলোচনার প্রধান প্লাটফর্ম এখন সামাজিক যোগাযোগ মাধ্যম। কেউ তার জন্য দোয়া করছেন, আবার কেউবা বক্তৃতা-বিবৃতি দিচ্ছেন। আবার কেউ সরাসরি লাইভে এসে সাকিবের প্রতি ভালবাসার অশ্রু বিসর্জন দিচ্ছেন।</p>
<p style="text-align: justify;">সাকিব আল হাসানের বিরুদ্ধে নিষেধাজ্ঞা মানতে না পারায় সম্প্রতি চিত্রনায়িকা মৌসুমী ফেসবুকে লাইভে এসে কাঁদলেন। কাঁদালেন সাকিব ভক্তদেরও।</p>
<p style="text-align: justify;">নিজের ফেসবুক অ্যাকাউন্ট না থাকায় স্বামী ওমর সানীর ফেসবুক থেকে লাইভে আসেন মৌসুমী। সেখানে তিনি বলেন, &lsquo;একটা পদ্মা সেতু তৈরি করা যতটা সহজ বা সম্ভব, একজন সাকিব আল হাসানকে তৈরি করা সম্ভব না। হাজার হাজার বছর অপেক্ষা করলেও একজন সাকিব আল হাসানকে তৈরি করা সম্ভব না। আমাদের মাঝে আমরা সেই সাকিব আল হাসানকে পেয়েছি। সাকিব আমাদের অহংকার, আমাদের দেশরত্ন। আমাদের দেশের অহংকার, আমাদের দেশের সম্পদ।&rsquo;</p>
<p style="text-align: justify;">মৌসুমী আরও বলেন, &lsquo;সেই সাকিব আল হাসান আমাদের ভালোবাসা থেকে দূরে সরে যাচ্ছে, ক্রিকেট থেকে দূরে সরে যাচ্ছে। আমি একজন ভক্ত হিসেবে সাকিবের এই কষ্টটা মেনে নিতে পারছি না বলেই প্রতিবাদ জানাচ্ছি। সাকিব আল হাসান ফিরে আসো আমাদের মাঝে। সাকিব, কেউ না থাকুক আমি তোমার সাথে আছি। আমি চাই তোমাকে নিয়ে তোমাকে নিয়ে আমাদের দেশ আরও অনেক দূর এগিয়ে যাবে। তুমি আমাদের প্রধানমন্ত্রীর অহংকার। প্রধানমন্ত্রী তোমার সাথে রয়েছে। পুরো দেশবাসী তোমার সাথে রয়েছে। তার সবকিছু বিবেচনা করা হোক এবং আমাদের মাঝে আমাদের সাকিবকে ফেরত দেওয়া হোক।&rsquo;</p>
<p style="text-align: justify;">কথা বললে বলতে তার কণ্ঠ ধরে আসে। কান্নাজড়িত কণ্ঠে মৌসুমী আরো বলেন, &lsquo;আমাদের ক্রিকেটকে যারা সমৃদ্ধিশালী দেখতে চান, তারা সবাই সাকিব আল হাসানের পাশে থাকুন। এই ষড়যন্ত্রকে অবশ্যই মেনে নেবেন না। সবাইকে অনেক অনেক ধন্যবাদ।&rsquo;</p>