<p>খলিফা দাবি করা আইএসের প্রধান আবু বকর আল বাগদাদি মারা যাওয়ার খবরে সংশয় প্রকাশ করেছে রাশিয়া। এ নিয়ে রাশিয়ার প্রতিরক্ষা মন্ত্রণালয় একটি বিবৃতি দিয়েছে। তাতে বলা হয়েছে, ওই অভিযানে সরাসরি অংশ নিয়েছিল যেসব অংশীদার ও দেশ তাদের সবার কাছ থেকেই বিতর্কিত তথ্য পাওয়া যাচ্ছে। এর বাস্তবতা নিয়ে সন্দেহ রয়েছে। আর সফলতা নিয়ে তো আরো বেশি সন্দেহ। ওদিকে প্রেসিডেন্ট ভ্লাদিমির পুতিনের মুখপাত্র দমিত্রি পেসকভ রিয়া নভোস্তিকে বলেছেন, প্রেসিডেন্ট পুতিন প্রতিরক্ষা মন্ত্রণালয়ের বিবৃতির পক্ষেই থাকবেন।</p>
<p>রাশিয়া মনে করে বাগদাদি যুক্তরাষ্ট্রের সেনাবাহিনীর হাতে নিহত হন নি। বাগদাদি নিহত হওয়ার বিষয়ে যুক্তরাষ্ট্রের প্রেসিডেন্ট ডনাল্ড ট্রাম্প যে ঘোষণা দিয়েছেন রোববার, সে বিষয়ে সংশয় রয়েছে রাশিয়ার।&nbsp; ট্রাম্প দাবি করেছেন, শনিবার রাতে যুক্তরাষ্ট্রের স্পেশাল ফোর্স সিরিয়াতে বাগদাদির অবস্থানে অভিযান চালানোর পর তিনি আত্মহত্যা করেছেন তিন সন্তানকে সঙ্গে নিয়ে। ট্রাম্প আরো বলেছেন, খেলাফত কায়েম করা এই নেতা একটি টানেলের ভিতর বিস্ফোরকের বিস্ফোরণ ঘটিয়ে চিৎকার করতে করতে কুকুরের মতো মারা গেছেন।</p>