<p>পাকিস্তানের প্রধানমন্ত্রী ইমরান খান আজ রবিবার (১৩ অক্টোবর) ইরান সফরে যাচ্ছেন। ইরানে পৌঁছে তিনি সর্বোচ্চ নেতা আয়াতুল্লাহিল উজমা খামেনেয়ী ও প্রেসিডেন্ট ড. হাসান রুহানির সঙ্গে বৈঠক করবেন।<br /><br />ইরানের পররাষ্ট্র মন্ত্রণালয়ের মুখপাত্র সাইয়্যেদ আব্বাস মুসাভি গণমাধ্যমকে এ বিষয়টি জানিয়েছেন।<br /><br />এ সময় তিনি আঞ্চলিক ও আন্তর্জাতিক বিষয়ে মতবিনিময় করবেন।&nbsp;<br />ইরান ও সৌদি আরবের মধ্যে মধ্যস্থতাকারী হিসেবে ইমরান খান&nbsp; তেহরান আসছেন বলে যে খবর বেরিয়েছে সে প্রসঙ্গে মুসাভি বলেন, এ মুহূর্ত পর্যন্ত মধ্যস্থতার প্রসঙ্গটি উত্থাপিত হয়নি। সর্বশেষ গত এপ্রিলে ইমরান খান ইরান সফর করেছেন।<br /><br />এর আগে বিভিন্ন সূত্রে জানা গিয়েছিল, গত শনিবার ইমরান খান ইরান সফর করবেন। তবে ইরানের পররাষ্ট্র মন্ত্রণালয়ের মুখপাত্র পরে আনুষ্ঠানিকভাবে বলেছেন, ইমরান খান আসবেন রবিবার।</p>