<p style="text-align: justify;">দলীয় সমাবেশে দেয়া বক্তব্যে প্রধানমন্ত্রী শেখ হাসিনাকে কটূক্তি ও হত্যার হুমকির অভিযোগে দায়ের করা মামলায় বিএনপির ভাইস-চেয়ারম্যান গিয়াস উদ্দিন কাদের চৌধুরীকে ৩ বছরের সশ্রম কারাদণ্ড দিয়েছেন আদালত। একইসঙ্গে তাকে ৫ হাজার টাকা জরিমানা অনাদায়ে আরও ৩ মাস কারাদণ্ড দেয়া হয়েছে।&nbsp;<br /><br />বুধবার (৩০ অক্টোবর) চট্টগ্রামের সিনিয়র জুডিশিয়ার ম্যাজিস্ট্রেট শহীদুল্লাহ কায়সারের আদালত এ রায় দেন।&nbsp;&nbsp;<br /><br />গেল বছরের ২৯ মে শহীদ প্রেসিডেন্ট জিয়াউর রহমানের মৃত্যুবার্ষিকীর এক আলোচনা সভায় প্রধানমন্ত্রীকে নিয়ে কটূক্তি, হত্যার হুমকি ও মানহানির অভিযোগে গিয়াস উদ্দিন কাদের চৌধুরীর বিরুদ্ধে ৩১ মে একটি মামলা দায়ের করা হয়। ফটিকছড়ি উপজেলা আওয়ামী লীগের সাধারণ সম্পাদক নাজিম উদ্দিন মুহুরী বাদী হয়ে মামলাটি দায়ের করেন। এর পর গিয়াস কাদেরের বিরুদ্ধে আরও ৬টি মামলা হয়।&nbsp;<br /><br />এর আগে গেল বছরের ২৩ নভেম্বর এই মামলায় আদালতে আত্মসমর্পণ করতে গেলে গিয়াস কাদেরকে ওই দিনই কারাগারে পাঠানোর নির্দেশ দেন আদালত।&nbsp;<br /><br />উল্লেখ্য, গিয়াস উদ্দিন কাদের চৌধুরী একাত্তরে মানবতাবিরোধী অপরাধের অপরাধে মৃত্যুদণ্ড কার্যকর হওয়া বিএনপির তৎকালীন স্থায়ী কমিটির সদস্য সালাহউদ্দিন কাদের চৌধুরীর ছোট ভাই। একাদশ জাতীয় নির্বাচনে চট্টগ্রামের রাউজান ও রাঙ্গুনিয়া থেকে মনোনয়ন সংগ্রহ করলেও পরে তার মনোনয়ন বাতিল করা হয়।</p>