<p>মুন্সীগঞ্জের টংগিবাড়ী উপজেলায় নিষেধাজ্ঞা অমান্য করে মা ইলিশ কেনায় সাবেক চেয়ারম্যানসহ ২৮ জন ক্রেতাকে কারাদণ্ড ও অর্থদণ্ড দিয়েছেন ভ্রাম্যমাণ আদালত।</p>
<p>বুধবার ভোরে উপজেলার পাঁচগাঁও এলাকার পদ্মা নদীতে ভ্রাম্যমাণ আদালত এ অভিযান পরিচালনা করে।</p>
<p>জানা যায়, টংগিবাড়ী উপজেলায় অভিযান চালিয়ে আউটশাহী ইউনিয়ন পরিষদের সাবেক চেয়ারম্যান আব্দুর আজিজ ঢালীসহ (৬৫) ২৫ জন ক্রেতাকে সাত দিনের বিনাশ্রম কারাদণ্ড ও তিনজনকে অর্থদণ্ড দিয়েছেন ভ্রাম্যমাণ আদালত। পাশাপাশি এসব অভিযানে ৮ শ&rsquo; কেজি মা ইলিশ ও ১৫ হাজার মিটার কারেন্ট ও নেট জাল উদ্ধার করা হয়।</p>
<p>ভ্রাম্যমাণ আদালতের নির্বাহী ম্যাজিস্ট্রেট ও টঙ্গীবাড়ী উপজেলা নির্বাহী অফিসার (ইউএনও) মোসাম্মৎ হাসিনা আক্তার জানান, বুধবার ভোরে উপজেলার পাঁচগাও এলাকার পদ্মা নদীতে এ অভিযান পরিচালনা করা হলে মা ইলিশ কেনার দায়ে ২৮ ক্রেতাকে আটক করা হয়। এ সময় ভ্রাম্যমাণ আদালত পরিচালনা করে ২৫ ক্রেতাকে সাত দিনের বিনাশ্রম কারাদণ্ড দেয়া হয়।</p>
<p>এছাড়া অপ্রাপ্তবয়স্ক হওয়ায় তিনজনের প্রত্যেকের কাছ থেকে পাঁচ হাজার টাকা করে সর্বমোট ১৫ হাজার টাকা জরিমানা আদায় করা হয়েছে। পাশাপাশি ৮ শ&rsquo; কেজি মা ইলিশ ও ১৫ হাজার মিটার জাল উদ্ধার করা হয়। এ সময় উদ্ধারকৃত মাছগুলো উপজেলার ১১টি মাদরাসায় ও দুস্থ গরিবদের মধ্যে বিতরণ করা হয়েছে। অন্যদিকে উদ্ধারকৃত জালগুলো পুড়িয়ে নষ্ট করা হয়েছে।</p>
<p>উপজেলা মৎস্য কর্মকর্তা মো: জাকির হোসেন মৃধা, কোস্টগার্ড মাওয়া ও দিঘীরপাড় পুলিশ ফাঁড়ির সদস্যরা ভ্রাম্যমাণ আদালতের এ অভিযান পরিচালনায় সার্বিক সহায়তা করেন।&nbsp;</p>