<p>সৌদি আরব নিরপরাধ মানুষের রক্তপাত (ইয়েমেন যুদ্ধ) থামালেই দেশটির সাথে আলোচনায় বসতে পারে ইরান। তখন আঞ্চলিক ইস্যুগুলো নিয়ে রিয়াদ আলোচনা করতে চাইলে তেহরান সে আহ্বানে সাড়া দেবে। আঞ্চলিক নিরাপত্তার স্বার্থে প্রতিবেশীদের সহযোগিতা করতে তেহরান পুরোপুরি পস্তুত রয়েছে। গত মঙ্গলবার এমন মন্তব্য করেছেন ইরানের পররাষ্ট্রমন্ত্রী মোহাম্মাদ জাওয়াদ জারিফ।</p>
<p>সৌদি যুবরাজ মোহাম্মাদ বিন সালমান ইরানের সাথে তার দেশের সম্ভাব্য আলোচনায় মধ্যস্থতা করতে ইরাক ও পাকিস্তানের প্রতি যে আহ্বান জানিয়েছেন সে সম্পর্কে প্রতিক্রিয়া জানাতে গিয়ে জারিফ ওই মন্তব্য করেন।</p>
<p>তিনি বলেন, সৌদি আরব যখন ইরানের সাথে সংলাপের আগ্রহ প্রকাশ করেছে তখন তাকে &lsquo;মানুষ হত্যা&rsquo; বাদ দিয়ে আঞ্চলিক বিষয়াদি নিয়ে আলোচনা করার মানসিকতা পোষণ করতে হবে। সেক্ষেত্রে রিয়াদ তেহরানকে তার পাশে পাবে।</p>
<p>জারিফ বলেন, প্রতিবেশী দেশগুলোর সাথে সহযোগিতার ভিত্তিতে পরস্য উপসাগরীয় অঞ্চলে নিরাপত্তা প্রতিষ্ঠা করা ইরানের ঘোষিত নীতি। এই নীতির ভিত্তিতে প্রেসিডেন্ট হাসান রুহানি সম্প্র্রতি জাতিসঙ্ঘ সাধারণ পরিষদের অধিবেশনে &lsquo;হরমুজ শান্তি&rsquo; পরিকল্পনা উত্থাপন করেছেন।</p>